**OSNOVNA ŠKOLA SIDE KOŠUTIĆ**

**R A D O B O J**

**OBRAZLOŽENJE FINANCIJSKOG PLANA**

**ZA 2025. G. I PROJEKCIJA ZA 2026. I 2027. G.**

Osnovna pravila za planiranje, izradu i donošenje financijskog plana definirana su Zakonom o proračunu (NN 144/21) i podzakonskim aktima: Pravilnikom o planiranju u sustavu proračuna, Pravilnikom o proračunskim klasifikacijama, te Pravilnikom o proračunskom računovodstvu i računskom planu.

Prema Zakonu o proračunu financijski plan sadrži plan za proračunsku godinu i projekcije za slijedeće dvije godine.

Člankom 36. Zakona o proračunu propisana je obaveza izrade obrazloženja koje postaje sastavni dio financijskog plana.

Budući da je došlo do razlike između Prijedloga financijskog plana koji je usvojen na Školskom odboru 15.11.2024.g. i plana koji je evoluiran u proračun Krapinsko-zagorske županije usvojenog od strane županijske skupštine 10.12.2024.g. (o čemu smo primili obavijest od U.O. za financije i proračun KZŽ), temeljem čl. 38. st. 6. i 7. Zakona o proračunu škola treba izvršiti uskladu i dati usklađeni plan sa projekcijama na ponovo usvajanje Školskom odboru.

1. UVOD

***Sažetak djelokruga rada***

Osnovna škola Side Košutić Radoboj, sa sjedištem u Radoboju 21, je ustanova koja se bavi osnovnim obrazovanjem djece.

Upisno područje obuhvaća naselja: Radoboj, Jazvine, Radobojski Orehovec, Radobojski Kraljevec, Radobojski Bregi (dio), Šemnički Kraljevec (dio), Šemnica Gornja i Gorjani Sutinski.

Uz centralnu školu u Radoboju u sklopu škole djeluju i dvije četverorazredne područne škole i to u Jazvinama i Gornjoj Šemnici. Nastava u centralnoj školi odvija se u dvije smjene, dok se nastava u PŠ Jazvine i Šemnica Gornja odvija u jednoj (jutarnjoj) smjeni.

Centralna škola u Radoboju je osmogodišnja škola sa 4 razredna odjela 1-4. i 7 razrednih odjela 5-8. razreda. U PO Jazvine nastava je organizirana u 3 razredna odjela - 1. i 2., te 3. i 4. kao kombinirani razredni odjel. U PO Šemnica Gornja nastava je organizirana u 2 kombinirana razredna odjela 1. i 2. i 3. i 4. razreda.

U školskoj godini 2024./2025. u školu je upisano 188 učenika.

Raspršenost sela i zaselaka u krugu od desetak kilometara uvjetuje potrebu za velikim brojem učenika putnika, posebno 5 – 8 razreda. Prijevozom je ukupno obuhvaćeno 76 učenika. Prijevoz u potpunosti financira osnivač – Krapinsko-zagorska županija.

U školi prosječno radi 46 djelatnika (29 učitelja, 3 stručna suradnika, ravnatelj i 10 djelatnika na administrativno-tehničkim poslovima, te 3 pomoćnika u nastavi).

***Zakonske i druge pravne osnove***

Djelatnost škole ostvaruje se u skladu s odredbama Zakona o ustanovama i Zakona o odgoju i obrazovanju u osnovnoj i srednjoj školi, a na razini škole djelatnost je definirana Statutom škole.

Nastava se izvodi prema nastavnim planovima i programima koji su propisani od strane Ministarstva znanosti i obrazovanja, te prema Godišnjem planu i programu rada škole i Školskom kurikulumu.

Škola je bila uključena u eksperimentalni program „Škola za život“ u okviru cjelovite kurikularne reforme koji provodilo Ministarstvo znanosti, obrazovanja i mladih. Rezultati kurikularne reforme implementirani su u kurikulumske dokumente, nastavne materijale i udžbenike te tehnologije koje se koriste u nastavi.

Financijsko poslovanje škole vodi se u skladu sa Zakonom o proračunu, Pravilnikom o proračunskom računovodstvu i računskom planu, Pravilnikom o financijskom izvještavanju i internim procedurama.

***Opći ciljevi provedbe programa***

Osnovni cilj rada škole je poboljšanje kvalitete i učinkovitosti odgoja i obrazovanja, njegujući tradicionalnu kulturu i čuvajući identitet škole, a koristeći se suvremenim načinima, metodama i oblicima rada, kvalitetno pripremiti učenike za stjecanje suvremenih kompetencija i pripremiti ih za cjeloživotno učenje.

Cilj rada škole je postizanje što boljih rezultata učenika kroz povećanje uspjeha na kraju nastavne godine, povećanje broja i plasmana učenika koji sudjeluju na natjecanjima i smotrama, te povećanje broja projekata, priredbi i manifestacija u kojima je škola nositelj ili sudionik, a čijom realizacijom se učenike potiče na izražavanje kreativnosti, talenata i sposobnosti.

Jedan od ciljeva škole je i nastojanje da se svi učenici iz našeg upisnog područja upisuju u našu školu, odnosno da postanemo škola u koju se žele upisati i učenici iz drugih (okolnih) upisnih područja, tj. da postanemo škola poznata po kvaliteti na svim razinama.

odjelu, te uključivanjem u napredne grupe dodatnog rada i projekte.

Kroz sve ove ciljeve nastoji se osnovnoškolskim obrazovanjem stvoriti dobre temelje našim učenicima koji će u konačnici rezultirati konkurentnošću naših sadašnjih i budućih učenika na tržištu rada u zemljama EU pa i šire.

Za ostvarenje ciljeva i stručni i kvalitetan rad zaposlenika škole potrebno je osigurati i materijalno - tehničke uvjete rada propisane Državnim pedagoškim standardom i Zakonom o odgoju i obrazovanju, pa se kao imperativ nameće potreba dogradnje škole i uvođenje jednosmjenske nastave.

***Pokazatelji uspješnosti provođenja programa***

Glavni pokazatelj uspješnosti provođenja programa je gotovo 100%-tna realizacija nastavnog plana i programa rada škole koji u konačnici rezultira uspješnim upisom učenika u željene programe srednjoškolskog obrazovanja, te zapaženim rezultatima koje učenici škole postižu na natjecanjima znanja, susretima i smotrama na županijskoj i državnoj razini.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedini-**  **ca** | **Polazna**  **vrijed.** | **Izvor podataka** | **Ciljana vrijed.**  **2025.** | **Ciljana**  **vrijed.**  **2026.** | **Ciljana**  **vrijed. 2027.** |
| Povećanje broja školskih projekata | Učenike se potiče na izražavanje kreativnosti, talenata i sposobnosti | broj | 19 | škola | 20 | 21 | 22 |
| Povećanje broja školskih priredbi i manifestacija | Učenike se potiče na izražavanje kreativnosti, talenata i sposobnosti | broj | 11 | škola | 12 | 13 | 14 |
| Povećanje broja učenika koji su uključeni u školske projekte, priredbe i manifestacije | Učenike se potiče na izražavanje kreativnosti, talenata i sposobnosti | broj  sudionika | 135 | škola | 140 | 145 | 150 |
| Povećanje broja sudionika i osvojenih mjesta na županijskim i državnim natjecanjima | Učenike se potiče na izražavanje sposobnosti i natjecateljskog duha | Broj  sudionika i broj nagrađenih učenika | 28 | škola | 230 | 31 | 32 |

Uz navedene pokazatelje uspješnosti poticat će se uključivanje što većeg broja učenika u rad učeničke zadruge i školskog športskog kluba, te organiziranje i uključivanje u raznovrsne izvannastavne i izvanškolske aktivnosti, a sve s ciljem razvoja pozitivnih vrijednosti kod učenika.

Poticat će se kvalitetna komunikacija na relaciji učitelj-učenik, učitelj-roditelj, učenik-učenik, te međusobna komunikacija svih zaposlenika kroz zajedničke aktivnosti i druženja.

1. OBRAZLOŽENJE FINANCIJSKOG PLANA

Financijski plan za 2025.g. i projekcije za 2026. i 2027.g. izrađen je temeljem Zakona o proračunu (N.N.144/21.), Uputa za izradu proračuna jedinica lokalne i regionalne samouprave za razdoblje 2025.-2027. g. izrađenih od strane Ministarstva financija i dobivenom maksimalnom iznosu DEC sredstava za 2025. g. od strane U.O. za obrazovanje, kulturu, sport i tehničku kulturu K-Z županije, u skladu sa planiranim ciljevima, a na bazi izvršenja i 1. izmjene i dopune financijskog plana za 2024. g. i sa uvrštenim izmjenama i dopunama o kojima smo obaviješteni od strane U.O. za financije i proračun KZŽ.

Valja napomenuti da školske ustanove ne donose strateške, već godišnje operativne planove (GPP i Školski kurikulum) prema uputama Ministarstva znanosti, obrazovanja i mladih, a obrazloženjem financijskog plana povezujemo Godišnji plan i program i Školski kurikulum sa financijskim sredstvima potrebnim za njihovu realizaciju.

Planovi se donose za nastavnu, a ne za fiskalnu godinu, što je uzrok određenim odstupanjima u izvršenju financijskog plana – na primjer pomak određenih aktivnosti unutar školske godine iz jednog polugodišta u drugo uzrokuje promjene u izvršenju financijskog plana za dvije fiskalne godine.

Financijski plan škole za 2025. i projekcije za 2026. i 2027. godinu donose se na razini skupine (druga razina računskog plana).

Izrada financijskog plana zasniva se na proračunskim načelima zakonitosti, ispravnosti, točnosti, uravnoteženosti, načela jedne godine i načela transparentnosti.

* 1. ***Obrazloženje općeg dijela financijskog plana***

1. Sažetak računa prihoda i rashoda

Financijskim planom za 2025. godinu planirani su ukupni prihodi u iznosu od 1,442.863,81 €, a odnose se na prihode poslovanja. Prihodi od prodaje nefinancijske imovine nisu planirani.

Ukupni rashodi poslovanja planirani su u iznosu od 1,442.863,81 €, i to rashodi poslovanja u iznosu od 1,435.963,81 € i rashodi za nabavu nefinancijske imovine u iznosu od 6.900,00 €.

1. Sažetak računa financiranja

U narednom trogodišnjem razdoblju škola ne namjerava ostvariti niti primitke niti izdatke od financijske imovine i zaduživanja.

c) Preneseni višak ili preneseni manjak i višegodišnji plan uravnoteženja

Zbog povećanja cijena i smanjenja tzv. DEC prihoda škola na kraju 2024. g. ne planira ostvariti višak prihoda koji bi prenijela u 2025. g., odnosno u 2024. g. planira se utrošiti i preneseni višak iz ranijih godina.

Projekcija plana za 2026. g. istovjetna je planu za 2025.g., dok je razlika u projekciji za 2027. g. vezana za izvor 1.1. Opći prihodi i primici – dopunska sredstva K-Z županije.

1. **OPĆI DIO – A. Račun prihoda i rashoda**

*PRIHODI POSLOVANJA PREMA EKONOMSKOJ KLASIFIKACIJI*

Što se tiče ekonomske klasifikacije najveći dio prihoda koje škola planira ostvariti u 2025. i narednim godinama evidentira se na skupini 63- Pomoći od subjekata unutar općeg proračuna.

**Skupina 63 – Prihodi od pomoći** – planiraju se u iznosu od 1,324.530,00 € i to iz državnog proračuna - izvor – Ministarstvo.

Od planiranih prihoda na tekuće pomoći otpada 1,321.830 €, a 2.700,00 € planirano je ostvariti na ime kapitalnih pomoći (za nabavu višegodišnjih udžbenika za učenike). Prihodi iz državnog proračuna planirani su u većem iznosu nego u 2024. godini zbog planiranih većih prihoda za plaće zaposlenih.

**Skupina 64 - Prihodi od imovine** -planirani su od kamata na sredstva na žiro-računu škole u iznosu od 10,00 eura.

**Skupina 65 - Prihodi po posebnim propisima – prihodi za posebne namjene**

U prihodima za posebne namjene planirani su prihodi od uplata učenika u iznosu od 11.600,00 € - za izlete, terensku nastavu, posjete kazalištu i sl., tj. za aktivnosti planirane u GPP-u i Školskom kurikulumu.

U ovim prihodima planirani su i prihodi od uplata učenika za osiguranje od posljedica nesretnog slučaja u iznosu od 1.000,00 €.

**Skupina 66 - Prihodi od prodaje proizvoda i robe i pruženih usluga i prihodi od donacija – vlastiti**

**prihodi**

Vlastiti prihodi u iznosu od 4.300,00 eura planiraju se ostvariti od prodaje proizvoda učeničke zadruge – 300,00 €, te od iznajmljivanja školske sportske dvorane i ostalih školskih prostora – 4.000,00 €.

**Skupina 67 - Prihodi iz nadležnog proračuna**

*Decentralizirana sredstva*

Temeljem obavijesti iz U.O. za obrazovanje, sport i tehničku kulturu K-Z županije ovi prihodi planirani su u iznosu od 47.391,34 €, što je za 2.024,59 € manje u odnosu na 2024. godinu. Zbog povećanja cijena ova sredstva neće biti dostatna niti za pokriće nužnih troškova škole, a kamoli za pokriće rashoda za održavanje školskih objekata i nabavu opreme.

*Izvorna sredstva Županije*

Iz izvornih (dopunskih) sredstava K-Z županije planiraju se ostvariti prihodi u ukupnom iznosu od 21.835,81 € i to za slijedeće namjene:

* za rad pomoćnika u nastavi kroz projekt Baltazar - iznos od 3.863,31 €
* za realizaciju učeničkih natjecanja iznos od 1.212.50 €,
* za provođenje radionica za učenike i rad s djecom s teškoćama u razvoju -iznos od 2.310,00 €
* za rad e-tehničara 750,00 €.
* za provedbu programa građanskog odgoja i obrazovanja iznos od 700,00 eura,
* za usluge tekućeg i investicijsko održavanja, hitne intervencije i ostale nespomenute rashode 9.500,00 €,
* za nabavu opreme – 3.500,00 €.

Budući da se radi o strogo namjenskim prihodima iz njih je predviđeno financiranje rashoda vezanih uz ostvarenje pojedinih projekata i programa.

Iznosi planiranih sredstava dobiveni su iz U.O. za financije i proračun i uvršteni su u naš financijski plan.

*RASHODI POSLOVANJA PREMA EKONOMSKOJ KLASIFIKACIJI*

Rashodi poslovanja u 2025. g. planirani su u iznosu od 1.442.863,81 €.

Najveći dio rashoda odnosi se na rashode za zaposlene – **skupina 31** i to 1.266.720,20 € i to iz izvora Ministarstvo – 1,232.930,00 € za plaće redovno zaposlenih i 30.170,06 € za plaće pomoćnika u nastavi zaposlenih kroz projekt Baltazar i iz izvornih sredstava županije iznos od 3.863,31 €.

Zatim slijede materijalni rashodi – **skupina 32** u iznosu od 155.233,61 €.

Financijski rashodi – rashodi za usluge banaka – **skupina 34** planirani su u iznosu od 700,00 €.

**Skupina 37** – Naknade građanima i kućanstvima planirane su u iznosu od 13.310,00 €, a najvećim dijelom odnose se na nabavu radnih udžbenika za učenike škole.

Rashodi za nabavu nefinancijske imovine – **skupina 42** - u 2025. g. planirani su u iznosu od 6.900,00 eura.

*PRIHODI POSLOVANJA PREMA IZVORIMA FINANCIRANJA*

**Izvor 1.1. Opći prihodi i primici** obuhvaća prihode iz izvornih sredstava županije i planirani su u iznosu od 21.835,81 € za 2025.i 2026.g., te u iznosu od 20.591,21 € u projekciji za 2027. g.

**Izvor 1.3. Decentralizacija** – planiraju se prihodi u iznosu od 47.391,34 € za sve tri proračunske godine.

**Izvor 3.1.Vlastiti prihodi** – za 2025. i projekcijama za 2026. i 2027.g. planiraju se u iznosu od 4.300,00€, a škola ih planira ostvariti od najma školskog prostora i prodaje izdjeljaka učeničke zadruge.

**Izvor 4.3. Posebne namjene** – planiraju se prihodi od 12.610,00 €, a odnose se na uplate učenika za izlete, terensku nastavu, ulaznice i druge oblike izvan učioničke nastave za učenike, te osiguranje učenika od posljedica nesretnog slučaja.

**Izvor 5 Pomoći** – U 2025.g. planiraju se u ukupnom iznosu od 1,356.726,66 € i to:

Iz izvora *5.2.1. Ministarstvo znanosti i obrazovanja* planiraju se ostvariti prihodi za plaće u iznosu od 1.190.630,00 €, za prijevoz na posao 33.000,00 €, za naknade i nagrade zaposlenima 42.300,00 €, naknada za nezapošljavanje invalida – 2.900,00 €, za radne udžbenike za učenike 11.000,00 €, te za prehranu učenika 42.000,00 €.

Iz izvora *Ministarstv*o planirano je dijelom i financiranje izdataka za plaće pomoćnika u nastavi (kroz projekt Baltazar 8) u iznosu od 30.170,06 €, te prijevoz na posao i ostali rashodi za zaposlene za PUN u iznosu od 2.026,60 €.

Za nabavu višegodišnjih udžbenika iz izvora Ministarstvo planira se 2.400,00 €,a 300,00 € planira se za nabavu knjiga za školsku knjižnicu.

U 2025. g. nije planirano ostvarenje prihoda od **JLS** budući da se od šk. g. 2024./2025. rad pomoćnika u nastavi financira kroz projekt Baltazar.

**Izvor 6.2. Donacije** nisu planirane budući da u trenutku izrade financijskog plana nemamo saznanja o ostvarenju istih.

RASHODI POSLOVANJA PREMA IZVORIMA FINACIRANJA

**Izvor 1.1. Opći prihodi i primici** obuhvaćaju rashode koji se financiraju iz izvornih sredstava Županije u iznosu od 21.835,81€ i to za plaće i ostale izdatke vezane za rad PUN – iznos od 3.863,31 €, rashode za dnevnice i troškove službenih putovanja vezano za učenička natjecanja u iznosu od 1.212,50 €, za programe za nadarenu djecu i djecu s teškoćama -2.130,00 €, te za rad po ugovoru o djelu (građanski odgoj i e-tehničar) u ukupnom iznosu od 1.450,00 €, usluge održavanja i ostale nespomenute rashode 9.500,00 € i 3.500,00 € za nabavu opreme.

**Izvor 1.3. Decentralizacija** obuhvaća materijalne rashode u iznosu od 46.691,34 € i financijske rashode u iznosu od 700,00 €.

Što se tiče strukture rashoda u odnosu na 2024.g. nema znatnijih odstupanja u planu. Kao i prethodnih godina, najveća stavka su energenti za koje se planira 21.400,00 €. Kod izrade plana naglasak je stavljen na osiguranje potrebnih uvjeta za normalno odvijanje nastave (materijal i usluge održavanja školskih objekata i opreme, materijal za nastavu, čišćenje i sl.).

Decentralizirana sredstva županije zbog znatnog porasta cijena nisu dostatna niti za pokriće nužnih troškova škole, a ne i za pokriće rashoda za održavanje školskih objekata (matične i dviju područnih škola), kao ni za nabavu opreme za nastavu.

**Iz izvora 3.1 Vlastiti prihodi** planira se pokriti dio materijalnih rashoda poslovanja u iznosu od 3.600,00 € u 2024. g., dok se 700,00 € planira utrošiti za nabavu opreme za nastavu i knjiga za školsku knjižnicu.

**Izvor 4.3. Posebne namjene** obuhvaća materijalne rashode vezane za ostvarenje nastavnog plana i programa u iznosu od 12.610,00 € u 2024. g.

**Iz izvora 5.2. Pomoći od Ministarstva znanosti i obrazovanja** najvećim se dijelom financiraju izdaci za plaće i materijalna prava zaposlenih u iznosu od 1,265.126,66 € i ostali materijalni rashodi od 77.900,00€. Iznos od 11.000,00 € otpada na naknade građanima u naravi – rashodi za radne udžbenike za učenike, a 2.700,00 € planirano je za višegodišnje udžbenike za učenike i knjige za školsku knjižnicu.

RASHODI PREMA FUNKCIJSKOJ KLASIFIKACIJI

Funkcijska klasifikacija sadrži aktivnosti, to jest projekte korisnika proračuna razvrstane prema njihovoj namjeni.

Prema članku 12. Pravilnika o proračunskim klasifikacijama rashodi obrazovanja svrstani su u obrazovanje – 0912 – Osnovno obrazovanje.

Ukupni rashodi za 2024. g. planirani su u iznosu od 1,442.863,81 € od čega na redovite materijalno financijske rashode otpada 1,402.863,81 € dok na dodatne usluge u obrazovanju – prehrana učenika otpada 42.000,00 € i planirane su u istom iznosu za sve tri proračunske godine.

* 1. ***Obrazloženje posebnog dijela financijskog plana***

U posebnom dijelu financijskog plana rashodi poslovanja detaljnije su razrađeni prema programima, aktivnostima i izvorima financiranja.

***2.2.1 Glavni program: J01 – Obrazovanje***

***Program: 1017 Osnovno obrazovanje – zakonski standard***

Aktivnost: 101701 Redovni poslovi ustanova osnovnog obrazovanja

Kroz ovu aktivnost osiguravaju se materijalni uvjeti za nesmetano odvijanje nastavnog procesa.

Rashodi vezani za redovno poslovanje škole u ukupnom iznosu od 47.391,34 € planiraju se pokriti iz tzv. decentraliziranih sredstava županije i to: materijalni rashodi (naknade troškova zaposlenima, energenti, materijal za nastavu, materijal i usluge održavanja, komunalne, računalne i slične usluge u iznosu od 46.691,34 €) i financijski rashodi - bankarske usluge u iznosu od 700 eura.

Budući da su prihodi za ove namjene za 2.024,59 € u odnosu na 2024. g., a došlo je do znatnog povećanja cijena na općoj razini, u planu za 2024. g. nismo mogli planirati dio dec sredstava za nabavu nefinancijske imovine.

***Program: 1020 Dopunski nastavni i vannastavni program škola i obrazovnih institucija***

Aktivnost: 102001 Dopunski nastavni i vannastavni programi škola i obrazovnih institucija

U okviru ove aktivnosti planirani su materijalni rashodi (dnevnice i troškovi službenih putovanja učitelja pratitelja učenika na županijskim natjecanjima i ostali rashodi vezani za natjecanja – 1.212.,50 €. Cilj ove aktivnosti je stvaranje natjecateljskog duha kod učenika što u konačnici rezultira boljim uspjehom, pa su tako u šk. g. 2023./2024. naši učenici sudjelovali na 11 županijskih i 2 državna natjecanja.

Planirana su i sredstva za rad s nadarenom djecom i djecom s teškoćama u razvoju u iznosu od 2.310,00 €. Realizacijom ovih aktivnosti prepoznaju se specifičnosti kod učenika i prema sposobnostima i afinitetima omogućavaju se učenicima dodatne aktivnosti kroz pojedina područja.

Aktivnost: A102002 Financiranje – ostali rashodi OŠ

***Izvor financiranja Vlastiti prihodi***

Iz vlastitih prihoda ostvarenih od prodaje proizvoda učeničke zadruge planiraju se pokriti rashodi vezani uz ostvarenje tih prihoda (materijal za nastavu, članarine i ostali rashodi vezani za rad učeničke zadruge – 300,00 €).

Sredstva od iznajmljivanja školske sportske dvorane planiraju se utrošiti za dodatne rashode nastale iznajmljivanjem školskog prostora (energenti, sredstva za čišćenje, održavanje i sl.)- 3.200,00 € a preostali dio planira se utrošiti za nabavu opreme budući da škola iz dec sredstava ne može osigurati sredstva za zanavljanje opreme – 800,00 eura u 2025.g. i u projekcijama za 2026. i 2027.g.

Radom u učeničkoj zadruzi učenice se potiče na kreativnost, zajedništvo i toleranciju, dok se iznajmljivanjem školskog prostora ostvaruju dodatna sredstva za poslovanje škole, a ujedno se omogućava zainteresiranim građanima odvijanje sportskih aktivnosti.

***Izvor financiranja Posebne namjene***

Planirani materijalni rashodi nastali u okviru ovog izvora u iznosu od 12.610,00 € u 2025. g. vezani su za rashode za nabavu materijala za nastavu – 100,00 €, usluge prijevoza učenika vezane za izvan učioničku nastavu (kino, kazalište i sl.) u iznosi od 4.000,00 € i rashodi za realizaciju terenske nastave i učeničkih izleta i ekskurzija i ostale nespomenute rashode poslovanja– 8.510,00 eura. Sudjelovanjem roditelja u financiranju ovih oblika nastave učenicima se omogućava upoznavanje prirodnih i kulturnih ljepota naše domovine i posjeti kulturnim i drugim događanjima čime se šire njihovi vidici.

***Izvor financiranja Ministarstvo***

Pretežni dio – cca 93% rashoda iz ovog izvora financiranja vezano je za rashode za zaposlene – plaće -1,022.000,00 €, ostale rashodi za zaposlene – 42.300,00 € ( nagrade za zaposlene – jubilarne, božićnica, uskrsnica -20.700,00 €, dar za djecu – 3.300,00 €, pomoći i otpremnine – 5.400,00 €), prijevoz na posao – 33.000,00 €, namirnice za prehranu učenika - 42.000,00 €. Ostali rashodi za zaposlene planirani su na bazi izvršenja za 2024. g., te izračuna planiranih sredstava potrebnih za isplatu jubilarnih nagrada djelatnicima za navršene godine radnog staža.

U okviru ovih rashoda planirani su i rashodi za naknadu za nezapošljavanje određenog broja osoba sa invaliditetom u iznosu od 2.900 eura.

U sklopu pomoći iz državnog proračuna planirana su i sredstva za nabavu radnih udžbenika trošak kojih se prema naputku evidentira na skupini 37 – Naknade građanima i kućanstvima u iznosu od 11.000,00 €.

Iznos od 2.700,00 € planiran je za dokup i zamjenu udžbenika čije se korištenje planira kroz više godina, te nabavu knjiga za školsku knjižnicu.

Aktivnost: 102006 Program građanskog odgoja u školama

Program građanskog odgoja u školi realizira se putem ugovora o djelu sa zaposlenikom škole (35 sati za školsku godinu). Provedbom građanskog odgoja učenici obrađuju određene teme iz ekologije, financijske pismenosti i sl. čime proširuju svoje znanje.

Tekući projekt: T102001 Dopunska sredstva za materijalne rashode i opremu škola

U okviru ovog tekućeg projekta planirana su sredstva za rad e-tehničara. Poslove obavlja vanjski suradnik putem ugovora o djelu - 3 sata tjedno – planirano 700,00 €.

Provedbom ovog projekta omogućava se sustavno održavanje informatičke opreme prema potrebi škole.

U okviru ovog projekta planirana su i sredstva za tekuće i investicijsko održavanje objekata i opreme – 9.500,00 €, dok je za nabavu opreme planiran iznos od 3.500,00 €.

Ulaganjem u novu i održavanjem postojeće opreme i objekata u funkcionalnom stanju omogućava se normalan rad, a dijelom i modernizacija nastavnog procesa u skladu sa novim tehnološkim dostignućima.

Tekući projekt: T102007 Baltazar 8

Cilj projekta je osiguranje pomoćnika u nastavi učenicima s teškoćama u razvoju. Osiguranje pomoćnika u nastavi omogućuje učenicima s teškoćama uključivanje i lakše savladavanje redovitog nastavnog procesa u školi u sredini u kojoj učenici žive, što uvelike utječe na socijalizaciju učenika s teškoćama sa vršnjacima iz razreda.

U školskoj godini 2024./2025. osigurani su pomoćnici na pola radnog vremena za tri učenika u razrednoj nastavi.

Projekt Baltazar 8 financira de iz tri izvora i to izvor 1.1. Opći prihodi i primici – dopunska sredstva KZ županije – 10,71%, te iz bespovratnih sredstava ESF – 89,29% - izvor 5.2. Ministarstvo i izvor 5.7. Ministarstvo – prijenos EU.

Tekući projekt: T103018 Zalogajček

Projekt Zalogajček završio je sa 31.08.2023. godine, pa u planu za 2025.g. i projekcijama za 2026. i 2027. godinu nisu planirana sredstva za ovu namjenu jer se financiranje prehrane učenika vrši iz izvora Ministarstvo.

Projekt je naveden vezano za izvršenje 2023. godine.

1. IZVJEŠTAJ O POSTIGNUTIM CILJEVIMA I REZULTATIMA PROGRAMA TEMELJENIM NA USPJEŠNOSTI U PRETHODNOJ GODINI

Gledajući u cjelini ciljevi glavnog programa škole, a to je obrazovanje, ostvareni su gotovo u potpunosti što je vidljivo iz dolje navedenih osnovnih pokazatelja.

U šk. g. 2023./2024. školu je polazilo 198 učenika od kojih su svi uspješno završili školsku godinu.

Nastavni plan realiziran je gotovo u svim predmetima - ukupna realizacija iznosi 99,95%.

Učenici bili su uključeni u izbornu nastavu iz vjeronauka – 196 učenika ili 98,99%, iz informatike – 148 uč. ili 96,10% dok je u izbornu nastavu iz njemačkog jezika bilo uključeno 105 učenika ili 80,15%.

Učenici su sudjelovali na raznim natječajima i natjecanjima i smotrama na školskoj, županijskoj i državnoj razini i postigli zapažene rezultate – 11 županijskih natjecanja i 2 državno natjecanja – iz biologije i hrvatskog jezika (iz hrvatskog jezika osvojeno 1. mjesto).

Plan izvan učioničke i terenske nastave izrađen je početkom školske godine na osnovi prijedloga stručnih aktiva i realiziran je prema planu.

Učenici su sudjelovali na 30 izvan učioničkih nastava.

Gotovo 90% učenika sudjelovalo je u 26 organiziranih izvannastavnih aktivnosti za učenike.

Velik broj učenika (107) bio je uključen i u izvanškolske aktivnosti ( Mažoretkinje, Nogometni klub, Glazbena škola, Škola stranih jezika, Teniski klub, DVD, Centar izvrsnosti i sl.)

Plan kulturne i javne djelatnosti ostvaren je prema godišnjem planu i programu rada škole kroz nastavne sadržaje, izvannastavne i izvanškolske aktivnosti, rad školskog sportskog kluba, učeničke zadruge, obilježavanjem značajnih datuma i blagdana, sudjelovanjem u akcijama, smotrama, susretima, organiziranim posjetima i uključivanjem u projekte u školi i na nivou lokalne samouprave.

Ostali planirani projekti (Zdrav za 5, Klokan bez granica, Građanski odgoj, Ruksak pun kulture, Ptiček, Lumen, Naša mala knjižnica, Prelazak iz razredne u predmetnu nastavu i mnogi drugi, najvećim su dijelom i realizirani čime je ostvarena kvalitetna komunikacija na svim razinama u školi kao i između škole i subjekata iz okruženja.

U svrhu poboljšanja materijalnih uvjeta rada škole, putem donacija nabavljena je računalna oprema za matičnu školu, uređen je prostor i nabavljene klupe i stolovi za vanjsku učionicu u PŠ Jazvine. Nabavljen je određeni broj knjiga za potrebe školske knjižnice.

Tijekom cijele godine vođena je briga o osiguranju materijalnih uvjeta za nesmetano odvijanje nastavnog procesa i drugih planiranih aktivnosti (obnova parketa u sportskoj dvorani, sanacija kvarova na sanitarnim čvorovima, zamjena kotla za centralno grijanje u matičnoj školi, vršeni su redoviti servisi na vodovodnim, plinskim i električnim instalacijama).

Zaposlenici su se stručno usavršavali na seminarima, stručnim aktivima i drugim oblicima nadgradnje što je na kraju rezultiralo vrlo dobrim rezultatima u odgoju i obrazovanju naših učenika.

U Radoboju, 24. prosinca 2024.

Klasa: ­­­400-01/24-01/2

Urbroj: 2140-78-24-04

Ravnateljica: Predsjednica Šk. odbora:

Dijana Šalković Kristina Husarek